Okresná prokuratúra Prievidza 
M. Mišíka 22, 971 34 Prievidza 1

Sp. zn. : 2 Pv 163/12/3307	Prievidza, 16.12.2013
EEČ : 2-27-8-2013

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prievidza
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Obvinený XXXXX ako podnikateľ vykonávajúci činnosť pod obchodným menom XXXXX XXXXX dňa 25.08.2011 v čase okolo 16.30 hodine v Prievidzi, v prevádzke na XXXXX uzavrel s poškodenou XXXXX ústnu dohodu, na základe ktorej mal na cintoríne nachádzajúcom sa v obci XXXXX v lehote do 31.10.2011 vyhotoviť zabetónovanie základu na dvojhrobe, dodať a osadiť rámové diely, krycie platne, pomníkovú zostavu a obklady na hrob, všetko z materiálu svetlá žula a doplnky z antikoru v celkovej hodnote 1.670,- Eur, pričom na tento účel prijal od poškodenej XXXXX finančnú hotovosť vo výške 300,- Eur ako zálohu, avšak v dojednanom termíne objednanú prácu na hrobe nevykonal, objednaný materiál nedodal a poškodenej ani nevrátil prevzaté peniaze, pričom tieto použil na iný ako stanovený účel pre svoje podnikanie, čím poškodenú uviedol do omylu a na jej úkor sa obohatil o sumu vo výške 300,- Eur.

lebo obvinený nebol v čase činu pre nepríčetnosť trestne zodpovedný

Odôvodnenie:
Na základe uznesenia povereného príslušníka Obvodného oddelenia PZ Nitrianske Rudno bolo dňa 15.02.2012 podľa §199 ods. 1 Trestného poriadku začaté trestné stíhanie a následne bolo uznesením ČVS:ORP-225/NR-PD-2012 podľa § 206 ods. 1 Tr. poriadku vznesené obvinenie XXXXX pre prečin podvodu podľa § 221 ods. 1 Trestného zákona na tom skutkovom základe, že XXXXX ako podnikateľ vykonávajúci činnosť pod obchodným menom XXXXX XXXXX dňa 25.08.2011 v čase okolo 16.30 hodine v Prievidzi, v prevádzke na XXXXX uzavrel s poškodenou XXXXX ústnu dohodu, na základe ktorej mal na cintoríne nachádzajúcom sa v obci XXXXX v lehote do 31.10.2011 vyhotoviť zabetónovanie základu na dvojhrobe, dodať a osadiť rámové diely, krycie platne, pomníkovú zostavu a obklady na hrob, všetko z materiálu svetlá žula a doplnky z antikoru v celkovej hodnote 1.670,- Eur, pričom na tento účel prijal od poškodenej XXXXX finančnú hotovosť vo výške 300,- Eur ako zálohu, avšak v dojednanom termíne objednanú prácu na hrobe nevykonal, objednaný materiál nedodal a poškodenej ani nevrátil prevzaté peniaze, pričom tieto použil na iný ako stanovený účel pre svoje podnikanie, čím poškodenú uviedol do omylu a na jej úkor sa obohatil o sumu vo výške 300,- Eur.

Na základe výsluchu obvineného XXXXX, zdravotnej dokumentácie preloženej obvineným a písomnej správy XXXXX, XXXXX vyplynulo, že obvinený bol v minulosti opakované psychiatricky liečený a hospitalizovaný. Z uvedených správ a lekárskej dokumentácie obvineného vyplýva, že obvinený v minulosti trpel Heberénnou schizofréniou. Vzhľadom na predchádzajúce psychiatrické zdravotné problémy obvineného vyvstalo dôvodné podozrenie, že obvinený v čase spáchania skutku nevedel rozpoznať protiprávnost svojho konania, resp. nedokázal ovládať svoje konanie.

Za účelom vyšetrenia duševného stavu obvineného XXXXX boli v zmysle § 142 ods. 1 Trestného poriadku pribratí dvaja znalci z odboru psychiatrie XXXXX a XXXXX. Zo znaleckého posudku vyhotoveného znalcami vyplýva, že obvinený XXXXX trpí duševnou chorobou v pravom slova zmysle - choromyseľnosťou, pričom sa u neho jedná o schizofréniu - paranoidnou formou. Takisto uvedenou poruchou trpel v čase spáchania predmetného skutku. Znalci konštatovali, že vzhľadom na uvedenú duševnú poruchu obvinený v čase spáchania skutku nemohol rozpoznať protiprávnost svojho konania, pretože jeho rozpoznávacia schopnosť bola v čase skutku zníženia na uroveň vymiznutia. Schopnosť ovládať svoje konanie bola takisto u obvineného znížená na úrovň vymiznutia, teda nevedel ovládať svoje konanie. 

Zo záverov znalcov takisto vyplýva, že obvinený v súčasnom štádiu potrebuje vzhľadom na závažnosť svojho ochorenia psychofarmakologickú medikáciu. Vzhľadom na nepravidelné podrobovanie sa psychiatrickým kontrolám sa psychický stavu obvineného opakovane zhoršuje. Obvinený je síce schopný chápať zmysel trestného konania, avšak znalci vzhľadom na jeho zhoršujúci sa duševný stav navrhujú obvinenému uloženie ochrannej psychiatrickej liečby ambulantnou formou. 

V zmysle § 215 ods. 1 písm. e/ Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Podľa § 23 Tr. zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Vzhľadom na vyššie uvedené a vykonané dôkazy a to výsluch obivneného XXXXX, svedkyne XXXXX, svedkyne XXXXX, zabezpečené listinné dôkazy a to zákazkový list, príjmový pokladničný doklad k prevzatej zálohe, výpoveď a písomné vyjadrenie svedkyne XXXXX účtovnú evidenciu obvineného, správy zo Sociálnej poisťovne, pobočka XXXXX k invalidnému dôchodku obivneného a ostatný na vec sa vzťahujúci spisový materiál vyplynulo, že obvinený XXXXX sa dopustil skutku, pre ktorý sa vedie trestné stíhanie, tento nesie znaky prečinu podvodu podľa § 221 ods. 1 Trestného zákona. Závery znaleckého posudku XXXXX a XXXXX preukázali, že obvinený XXXXX v čase spáchania činu trpel duševnou poruchou v pravom slova zmysle - schizofréniou, paradnoidnou formou a preto vzhľadom na uvedenú duševnú poruchu obvineného v čase skutku, tento nemohol rozpoznať protiprávnosť svojho konania a ani nemohol ovládať svoje konanie a teda bol v čase spáchania činu nepríčetný.

Vzhľadom na vyššie uvedené skutočnosti, som rozhodol tak ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľuboš Beňo
prokurátor